b'\n_START_ARTICLE_\nV vi\xc5\xa1ave\n_START_SECTION_\nVsebina\n_START_PARAGRAPH_\nMladi Carl Fredricksen je srame\xc5\xbeljiv de\xc4\x8dek, ki ve\xc4\x8dino svojega \xc4\x8dasa sanjari o pustolov\xc5\xa1\xc4\x8dinah v eksoti\xc4\x8dnih de\xc5\xbeelah, ki jih raziskuje njegov idol, slavni raziskovalec Charles F. Muntz. Globoko ga u\xc5\xbealosti, ko izve, da so Muntza obto\xc5\xbeili, da je ponaredil okostje orja\xc5\xa1kega pti\xc4\x8da, ki ga je po lastnih besedah odkril pri Rajskem slapu v Ju\xc5\xbeni Ameriki, zato se je zaklel da se bo vrnil in prinesel \xc5\xbeiv primerek. Nekega dne se Carl spoprijatelji z Ellie, \xc5\xbeivahnim dekletom, ki prav tako obo\xc5\xbeuje Muntza. Ta Carlu zaupa, da si \xc5\xbeeli preseliti svojo \xc2\xbbklubsko hi\xc5\xa1ico\xc2\xab, zapu\xc5\xa1\xc4\x8deno hi\xc5\xa1o v njihovi soseski, na pe\xc4\x8dino nad Rajskim slapom. Ko odrasteta, se poro\xc4\x8dita in s skupnimi mo\xc4\x8dmi obnovita tisto hi\xc5\xa1o. Carl dela kot prodajalec balonov, Ellie pa kot paznica v \xc5\xbeivalskem vrtu. Ker ne moreta imeti otrok, var\xc4\x8dujeta za potovanje do Rajskega slapa, pa se jima vsaki\xc4\x8d pripeti kak\xc5\xa1na nezgoda, zaradi katere morata zapraviti prihranke. S\xc4\x8dasoma se skupaj postarata. Ostareli Carl kon\xc4\x8dno organizira potovanje, takrat pa Ellie nenadoma zboli in kmalu za tistem umre in Carl ostane sam._NEWLINE_Nekaj let kasneje \xc4\x8demerni Carl \xc5\xa1e vedno \xc5\xbeivi v stari hi\xc5\xa1i, ki jo obkro\xc5\xbeajo nove stolpnice, le on kljub pritiskom nepremi\xc4\x8dninskih agentov trmasto vztraja na svojem in no\xc4\x8de prodati hi\xc5\xa1e ter se preseliti. Nekega dne pa med ruvanjem udari zidarja, zato dobi sodno odredbo za selitev v dom za ostarele. Na hitro se domisli na\xc4\x8drta kako izpolniti obljubo Ellie in naslednji dan, tik preden ga odpeljejo, se iznad hi\xc5\xa1e dvigne oblak tiso\xc4\x8dev s helijem napolnjenih balonov, ki jo ponesejo v zrak nad presene\xc4\x8denimi prebivalci mesta. Vendar pa ima tudi slepega potnika: debelu\xc5\xa1nega taborni\xc5\xa1kega pripravnika Russella, ki ga je pred tem nadlegoval s ponudbami za pomo\xc4\x8d, saj mu manjka samo \xc5\xa1e ena zna\xc4\x8dka za zasluge preden bo postal stare\xc5\xa1ina - \xc2\xbbpomagaj starej\xc5\xa1emu\xc2\xab._NEWLINE_Carl ga nejevoljno sprejme v hi\xc5\xa1o, ki jo je medtem poneslo v vi\xc5\xa1ave, in jo s kopalni\xc5\xa1kimi zavesami usmeri proti Ju\xc5\xbeni Ameriki. Zanese ju ravno v sredo mo\xc4\x8dnega viharja, ki skoraj strmoglavi hi\xc5\xa1o, a se nekaj ur kasneje zbudita v son\xc4\x8dno jutro na ravnici nasproti Rajskega slapa. Baloni dajejo \xc5\xa1e ravno toliko vzgona da dr\xc5\xbeijo hi\xc5\xa1o tik nad tlemi, zato se Carl in Russel prive\xc5\xbeeta na cev za zalivanje vrta in pe\xc5\xa1 odpravita proti svojemu cilju. Vmes se najprej spoprijateljita z ogromnim, pisanim nelete\xc4\x8dim pti\xc4\x8dem, ki i\xc5\xa1\xc4\x8de svoje mladi\xc4\x8de in ga Russell poimenuje Kevin, kmalu pa se jim pridru\xc5\xbei \xc5\xa1e dobrodu\xc5\xa1en pes po imenu Dug z ovratnico, s pomo\xc4\x8djo katere lahko govori._NEWLINE_Ko jih odkrije preostanek tropa psov pod vodstvom alfe, ki imajo enake ovratnice kot Dug, jih odpeljejo h gospodarju, ki ni nih\xc4\x8de drug kot ostareli Charles Muntz. Ta jih povabi na krov svojega cepelina in jim razlo\xc5\xbei, da je vsa ta leta osramo\xc4\x8den iskal ogromnega pti\xc4\x8da. Russell naivno izda, da so se na poti spoprijateljili s Kevinom, ob \xc4\x8demer postane Muntz vidno sovra\xc5\xbeen, zato vsi zbe\xc5\xbeijo z Muntzevimi psi za petami. Ko jih Muntz dohiti, vname ogenj pod Carlovo hi\xc5\xa1o, zaradi \xc4\x8desar mora Carl izbirati med hi\xc5\xa1o in Kevinom. Odlo\xc4\x8di se za hi\xc5\xa1o, zato Muntz uspe ujeti Kevina. Carl in Russell naposled dose\xc5\xbeeta slapove, a je Russell jezen na Carla._NEWLINE_Carl, ki je izpolnil svoj cilj, oto\xc5\xbeno pregleduje Elliejin album iz otro\xc5\xa1tva, v njem pa na koncu odkrije slike njunega skupnega \xc5\xbeivljenja in sporo\xc4\x8dilo, v katerem se mu Ellie zahvaljuje za \xc2\xbbpustolov\xc5\xa1\xc4\x8dino\xc2\xab\xc2\xa0ter ga spodbuja naj se odpravi na novo. Z novim zagonom se poda za Russellom, ki je medtem vzel nekaj balonov in z njimi odletel na pomo\xc4\x8d Kevinu. Carl zme\xc4\x8de iz hi\xc5\xa1e odve\xc4\x8dno te\xc5\xbeo in se poda za njim. Russella kmalu ujame Muntz in odleti s cepelinom, vendar jih s hi\xc5\xa1o ujame Carl, spleza v cepelin ter osvobodi Russella in Kevina. Sledi lov po cepelinu in hi\xc5\xa1i, v katerem Muntz nazadnje omahne v globino, hi\xc5\xa1a pa se odve\xc5\xbee od cepelina in izgine v oblakih._NEWLINE_Carl in Russell vrneta Kevinu pi\xc5\xa1\xc4\x8dan\xc4\x8dke, nato pa s cepelinom odletita nazaj v mesto. Russellov vedno zaposleni o\xc4\x8de zamudi slovesnost podelitve stare\xc5\xa1inskih nazivov, je pa tam Carl, ki mu ponosno pripne zadnjo zna\xc4\x8dko - pokrov\xc4\x8dek steklenice s sodavico, ki mu jo je Ellie pripela ko sta se prvi\xc4\x8d spoznala. Na koncu si privo\xc5\xa1\xc4\x8dita sladoled (cepelin je parkiran nad mestom za invalide), zadnji prizor pa poka\xc5\xbee Carlovo hi\xc5\xa1o, ki se ne\xc5\xbeno spusti na pe\xc4\x8dino nad Rajskimi slapovi in izpolni obljubo Ellie.\n_START_SECTION_\nLiki in ozadje\n_START_PARAGRAPH_\nUstvarjalci so oblikovali glavni lik, ostarelega Carla Fredricksena, predvsem po igralcu Dicku Tracyju kakor je zgledal ob koncu kariere, kot navdih pa sta slu\xc5\xbeila tudi Walter Matthau in James Whitmore ter Lou Grant, televizijski alter-ego Edwarda Asnerja, ki je liku posodil glas. Opisali so ga kot \xc4\x8demernega medveda, ki ga je ravno nekdo zbudil iz zimskega spanja. Nepri\xc4\x8dakovano je bila njegova podoba dele\xc5\xbena velike pozornosti v Kolumbiji, saj je izredno spominjal na nekdanjega predsednika te dr\xc5\xbeave Ayalo. Russell, debelu\xc5\xa1ni in hiperaktivni taborni\xc5\xa1ki pripravnik azijskega porekla, je njegovo nasprotje. Med filmom ve\xc4\x8dkrat namigne, da izhaja iz disfunkcionalne dru\xc5\xbeine in je na koncu vidno razo\xc4\x8daran, ko se njegov o\xc4\x8de ne udele\xc5\xbei ceremonije ob povi\xc5\xa1anju v stare\xc5\xa1ino. Glas mu je posodil takrat osemletni Jordan Nagai, ki je tudi v resnici japonski Ameri\xc4\x8dan in ni imel nobenih predhodnih izku\xc5\xa1enj z igro. Pravzaprav je samo spremljal svojega brata na avdicijo za to vlogo, a je njegov glas pritegnil re\xc5\xbeiserjevo pozornost._NEWLINE_Antagonist je slavni raziskovalec Charles F. Muntz, ki je izgubil ugled, ko so ga obto\xc5\xbeili, da je ponaredil okostje orja\xc5\xa1kega pti\xc4\x8da, zato je prisegel, da se ne bo vrnil v ZDA dokler z ujetjem \xc5\xbeivega primerka ne doka\xc5\xbee, da je imel prav. Glas mu je posodil igralec Christopher Plummer. Re\xc5\xbeiser je v intervjujih omenil, da so kot navduih zanj slu\xc5\xbeili letalec in poslovne\xc5\xbe Howard Hughes ter raziskovalca Charles Lindbergh in Percy Fawcett. Bazo ima v ogromnem cepelinu, kjer je iz\xc5\xa1olal trop psov pod vodstvom dobermana \xc2\xbbalfe\xc2\xab\xc2\xa0da zanj i\xc5\xa1\xc4\x8dejo pti\xc4\x8da in jih opremil z lastnim izumom, sledilnimi ovratnicami s sintetizatorjem govora. Za komi\xc4\x8dni u\xc4\x8dinek se alfin sintetizator pogosto pokvari, zato ukazovalni alfa z groze\xc4\x8dim videzom odraslega dobermana govori z visokim glasom kot bi se nadihal helija. Eden od Muntzovih psov, dobrodu\xc5\xa1ni zlati prina\xc5\xa1alec Dug, se kasneje spoprijatelji s Carlom in Russellom ter jima pomaga._NEWLINE_Prvi osnutek zgodbe se je mo\xc4\x8dno razlikoval od kon\xc4\x8dne. Docter si je zamislil, da se \xc5\xbeeli Carl samo pridru\xc5\xbeiti svoji \xc5\xbeeni v vi\xc5\xa1avah, stran od nadle\xc5\xbenih ljudi. Potovanju sta scenarista dala oprijemljiv cilj po tistem, ko sta videla dokumentarec o tepuijih, mizastih gorah v Venezueli. Rajski slap je oblikovan po resni\xc4\x8dnem Angelskem slapu, najvi\xc5\xa1jem slapu na svetu.\n_START_SECTION_\nProdukcija\n_START_PARAGRAPH_\nV pripravah na izdelavo filma je leta 2004 od\xc5\xa1la ekipa Docterja in 11 animatorjev na Monte Roraimo v Venezueli, kjer so nekaj dni skicirali in slikali okolico. Pri izgledu in animaciji likov so se zgledovali po razli\xc4\x8dnih resni\xc4\x8dnih osebah, od igralcev in njihovih starih star\xc5\xa1ev pri Carlu do Pixarjevega animatorja Petra Sohna pri Russellu._NEWLINE_Sama tehni\xc4\x8dna izdelava filma je trajala leto in pol. Po besedah ustvarjalcev je bila realisti\xc4\x8dna animacija obla\xc4\x8dil in Kevinovih iridescen\xc4\x8dnih peres vsaj tako te\xc5\xbeavna kot animacija pribli\xc5\xbeno 10.000 balonov, ki dvignejo Carlovo hi\xc5\xa1o. V sceni, kjer se hi\xc5\xa1a prvi\xc4\x8d dvigne v zrak, je 20.622 balonov, v scenah kjer samo leti, jih je 10.927, v razli\xc4\x8dnih drugih scenah pa so \xc5\xa1tevilke tudi druga\xc4\x8dne. Tehni\xc4\x8dni direktor je izra\xc4\x8dunal, da bi za dvig hi\xc5\xa1e v resnici potrebovali 23 milijonov balonov, a bi potem izgledali kot drobne pikice._NEWLINE_Filmsko glasbo je ustvaril skladatelj Michael Giacchino.\n_START_SECTION_\nOdziv\n_START_PARAGRAPH_\nOb izidu je bil V vi\xc5\xa1ave izredno dobro sprejet tako pri kritikih kot pri ob\xc4\x8dinstvu. Na spletni strani Rotten Tomatoes, ki zbira ocene, ima 98\xc2\xa0% pozitivnih recenzij s povpre\xc4\x8dno oceno 8,6 od 10. Konsenz kritikov, predstavljen tam, je, da je film izvrstno izdelana, sme\xc5\xa1na in prisr\xc4\x8dna pustolov\xc5\xa1\xc4\x8dina. Podobno oceno ima na drugi taki spletni strani, Metacritic._NEWLINE_V prvem vikendu predvajanja v ameri\xc5\xa1kih kinematografih je prinesel 68 milijonov USD prihodkov, kar je preseglo napovedi analitikov in povzro\xc4\x8dilo, da je vrednost delnic Disneyja na prvi naslednji trgovalni dan zrasla za 4\xc2\xa0%. Prihodek je bil razmeroma visok tudi v naslednjih tednih in film je bil uspe\xc5\xa1en tudi mednarodno, tako da je do konca predvajanja v kinematografih prinesel nekaj ve\xc4\x8d kot 731 milijonov USD prihodkov. S tem je postal Pixarjev tretji komercialno najuspe\xc5\xa1nej\xc5\xa1i film, za Re\xc5\xa1evanjem malega Nema in Svetom igra\xc4\x8d 3. Ob izdaji za doma\xc4\x8di video je postal z ve\xc4\x8d kot 10 milijoni prodanih DVD-jev tretji najuspe\xc5\xa1nej\xc5\xa1i film leta po tem merilu._NEWLINE_Za film so ustvarjalci prejeli ve\xc4\x8d priznanj. Kot prvi animirani film je bil prikazan v sklopu otvoritvenega ve\xc4\x8dera filmskega festivala v Cannesu tistega leta. Nominiran je bil za pet oskarjev, med njimi za najbolj\xc5\xa1i film (kot \xc5\xa1ele drugi animirani film po Disneyjevem Lepotica in zver leta 1991), od katerih je na podelitvi leta 2010 prejel dva, za najbolj\xc5\xa1i animirani celove\xc4\x8derni film in najbolj\xc5\xa1o izvirno glasbeno spremljavo. V istih kategorijah - najbolj\xc5\xa1i animirani celove\xc4\x8derec in najbolj\xc5\xa1a izvirna glasbena spremljava - je prejel tudi zlata globusa.'